Minen frunntlyckenn gruth myth vormoghe allisz ghudenn stets tho vorenn. Erszamenn, voerszichtighenn vnndt wollwyszenn leuenn nabere, byszunnder ghudenn frünnde vnndt ghunnere, my ysz voerghekamenn vann den geburenn, dede my cleghelykenn hebbenn to kennennde ghegeuenn, wo gy enenn geburenn jnn juwer stadt beslagenn haddenn myth ennem par hansschenn, de he krech in ener loddygenn, dar nycht enn mann vppe was, ann lant gedreuenn, vnndt de vaget de gudere to sik nam, eme so vort gegeuenn, entlyuet vnndt dat houet aff houwenn latenn; so my duncket em deszhaluenn to kort gescheenn sy vnndt de fruntlinghe sware clachte dar vann makenn, alsz meyster Ghodert juwenn erszamenn wyszheidenn woll muntlick alle bescheet wert na vnnderwysynnghe tho vorstannde geuenn, des jk gantz fruntlik my bedanncke gy denn suluenn meister Gherarde (!) gheuordert vnndt gheghunnth hebbenn, hir to mynnsz broder nutte vnndt beste to kamen, biddennde myth andachtigem flythe, gy leuenn frunnde, willenn ene sik latenn gutlik beuolenn synn vnndt em so vortann, so gy suszlannghe gewest synn, ghunstich vnndt fruntlik to weszennde nach dem he sik alhir gehat vnndt bewyset heueth in allenn dinghenn, des ik em gantz vthganndes danncke. Hadde he hir v oft vj [dage] er gekamenn, jk hopes to Gode, alle dingk sik vill beth[er] soldenn voruolgeth hebbenn denne id nu gheuallenn ysz. Kann ik wor anne juwenn leefdenn to behegelykenn willenn vnde guder nabersschopp weszenn, sollenn my vyndenn bereidt na ghebore juwe erszame vorszichtige wyszheide, de ik Gode allmechtich langhe stark vnndt geszunt bouele. Gegeuenn vpp Wyborch am dage annunciacionis Marie jm etc. lxxxj(ten) iare. Laurennsz Axelszonn tho Aarstede, ritter, houethmann vpp Razeborch. Adress: Denn erszamenn, voerszichtighenn vnndt wollwyszenn herenn borgermeisterenn vnndt raedtmannenn der stadt Reuall, synenn byszunder leuenn naberenn, ghudenn frunndenn vnndt ghunnren.